TSR พุ่งกระฉูด 18% มั่นใจรายได้ปีนี้นิวไฮ! จ่อปันผล 8 สต.ขึ้น XD 29 เม.ย.นี้
TSR พุ่งกระฉูด 18% มั่นใจรายได้ปีนี้นิวไฮ! จ่อปันผล 8 สต.ขึ้น XD 29 เม.ย.นี้
27 เม.ย. 2564

ผู้สื่อข่าวรายงานว่า ราคาหุ้นบริษัท เธียรสุรัตน์ จำกัด (มหาชน) หรือ TSR ณ เวลา 12.19 น. อยู่ที่ระดับ 4.70 บาท บวก 0.74 บาท หรือ 18.69% ด้วยมูลค่าซื้อขาย 192.99 ล้านบาท ราคาหุ้นนิวไฮในรอบ 3 ปี 10 เดือน โดยเทียบตั้งแต่หุ้นยืนที่ระดับ 4.72 บาท เมื่อวันที่ 29 มิ.ย.60

โดยก่อนหน้านี้นายเอกรัตน์ แจ้งอยู่ ประธานเจ้าหน้าที่บริหาร TSR เปิดเผยว่า ที่ประชุมสามัญผู้ถือหุ้นประจำปี 2564 เมื่อวันที่ 23 เมษายน 2564 อนุมัติจ่ายปันผลงวดสุดท้ายประจำปี 2563 ในอัตรา 0.08 บาทต่อหุ้น เป็นเงินทั้งสิ้น 43,758,738.64 บาท โดยจ่ายจากกำไรสุทธิจากผลการดำเนินงานปี 2563 ซึ่งเสียภาษีเงินได้นิติบุคคลในอัตรา 20% และบริษัทกำหนดวันที่ไม่ได้รับสิทธิปันผล (XD) วันที่ 29 เมษายน 2564 กำหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 30 เมษายน 2564 เพื่อจ่ายปันผลในวันที่ 20 พฤษภาคม 2564
รวมทั้งเสนอให้ที่ประชุมสามัญผู้ถือหุ้นรับทราบการจ่ายปันผลระหว่างกาลในอัตรา 0.085 บาทต่อหุ้น เป็นเงินทั้งสิ้น 46,514,533.81 บาท โดยจ่ายจากกำไรสุทธิจากผลการดำเนินงานในรอบหกเดือนของปี 2563 ซึ่งเสียภาษีเงินได้นิติบุคคลในอัตรา 20% ทั้งนี้ บริษัทได้จ่ายเงินปันผลเมื่อวันที่ 11 กันยายน 2563
“ภาพรวมการดำเนินธุรกิจในปีที่ผ่านมา บริษัทยังสามารถให้ผลตอบแทนกับผู้ถือหุ้นได้ต่อเนื่อง โดยเงินปันผลปี 2563 รวมอยู่ที่ 0.165 บาทต่อหุ้น มูลค่ารวมที่จ่าย 90.27 ล้านบาท ขณะที่บริษัทยังสามารถทำสถิติรายได้และกำไรแตะระดับนิวไฮได้ต่อเนื่อง” นายเอกรัตน์ กล่าว
ด้านแผนการดำเนินธุรกิจในปี 2564 บริษัทตั้งเป้าหมายรายได้รวมเติบโต 10% จากปีก่อนอยู่ที่ 1,942.88 ล้านบาท โดยจะสามารถทำสถิติสูงสุดได้ต่อเนื่อง จากการขยายธุรกิจ ทั้งธุรกิจหลัก ได้แก่ เครื่องกรองน้ำดื่ม ที่มีการปรับกลยุทธ์ขยายตลาดไปยังกลุ่ม B2B มากขึ้น จากเดิมที่เน้นกลุ่ม B2C เนื่องจากมองว่าเป็นกลุ่มที่มีกำลังซื้ออย่างต่อเนื่อง และจะปรับเพิ่มสัดส่วนลูกค้าเงินสดมากขึ้นจากเดิมที่มีพอร์ตลูกค้าเงินผ่อนมากกว่า 80%
รวมทั้งยังมีแผนขยายสาขาเพิ่มเติมเป็น 50 สาขา และเพิ่มทีมขายอย่างต่อเนื่อง เพื่อรองรับการเข้าถึงและการขยายตัวของตลาด ซึ่งจะทำให้สินค้ากระจายครอบคลุมพื้นที่ทั้งกรุงเทพฯ ปริมณฑล และต่างจังหวัดมากขึ้น
ขณะเดียวกันปัจจัยที่สนับสนุนการเติบโตจะมาจากการปรับ Business and Product Portfolio Management ที่เกี่ยวเนื่องกับธุรกิจหลัก ได้แก่ การจำหน่ายเครื่องผลิตน้ำแข็งยี่ห้อ อัลไพน์ ที่มีผลประกอบการเติบโตดีต่อเนื่อง พร้อมด้วยชุดบำบัดน้ำใช้ (Watermate) ที่สามารถตอบโจทย์ได้ทั้งภาคธุรกิจ และครัวเรือน ซึ่งในส่วนของภาคธุรกิจ ได้รับผลตอบรับที่ดีมากจากลูกค้า และการจำหน่ายเครื่องกรองน้ำชั้นนำหลายแบรนด์จากประเทศเกาหลี จีน ญี่ปุ่น และยุโรปด้วยการทำตลาดออนไลน์ผ่านช่องทางการจำหน่าย Website ที่ชื่อ DrinkCo